大英帝國

大英帝國（British Empire）是英国立在大航海时代之后，逐渐依靠自家个能力，建立起个全球性殖民帝国。一般拿大英帝国分成两个阶段，以美国独立战争作为界限。立在第一个阶段，英国赋予殖民地蛮大个自主权，让东印度公司或者西印度公司，以及移民自家管理当地政府。立在拿破仑战争之后，英国成为世界超一流强权，对外扩张开始走官僚化道路。并依靠对南亚次大陆个控制，获得空前个殖民资本。19世纪挨末阶段，英国控制世界浪四分之一个土地，领地遍布七个大洲。英国移民进入本身原住民比较少个加拿大、澳洲、新西兰，拿当地变成盎格鲁-撒克逊国家。同时，拿英国先进个制度散播到交关地方，并极大开发东南亚搭南亚个基础设施。第一次世界大战之后，英国更兼并原先德意志帝国搭奥斯曼帝国个交关殖民地。弗过，国力已经开始下降。第二次世界大战之后，英国对控制介大殖民地力不从心。1947年，英属印度分别以巴基斯坦搭印度个名号独立。英王丧失印度帝国皇帝个头衔。大英帝国寿终正寝。之后，逐渐改组成英联邦。
Category:大英帝國